ในช่วงสิ้นเดือนกรกฎาคม พ.ศ. 2565 ระหว่างการรุกรานยูเครนโดยรัสเซีย คลิปวิดีโอ 3 คลิปที่บันทึกเหตุการณ์การทรมาน การดูหมิ่น การตอนอวัยวะเพศ และการสังหารเชลยศึกยูเครนโดยทหารรัสเซียในสถานรักษาและป้องกันโรค "ปรือวิลเลีย" ถูกเผยแพร่ทางสื่อสังคมออนไลน์ คลิปวิดีโอเหล่านี้ก่อให้เกิดปฏิกิริยาจากนานาชาติและเสียงประณามอย่างรุนแรงจากองค์การสิทธิมนุษยชนจำนวนหนึ่ง สื่อเชิงสืบสวนเบลลิงแคตและดิอินไซเดอร์ดำเนินการสืบสวนจากแหล่งข้อมูลเปิดจนได้ข้อสรุปว่า ผู้ต้องสงสัยว่าตอนอวัยวะเพศเชลยศึกยูเครนเป็นชาวรัสเซียจากสาธารณรัฐตูวาชื่อ โอชูร์-ซูเก มองกุช สังกัดหน่วยกองกำลังพิเศษ "อัคมัต" ซึ่งเป็นกองกำลังรบกึ่งทหารจากสาธารณรัฐเชเชนที่ต่อสู้ร่วมกับกองทัพรัสเซียในสงครามการรุกรานยูเครน

วิดีโอ
------

เมื่อวันที่ 28 กรกฎาคม พ.ศ. 2565 ช่องเทเลแกรมช่องหนึ่งที่นิยมรัสเซียได้ลงคลิปวิดีโอ 3 คลิปซึ่งแสดงให้เห็นเหตุการณ์ความรุนแรงทางเพศและการสังหารชายคนหนึ่งที่ดูเหมือนจะเป็นเชลยศึกชาวยูเครน

คลิปวิดีโอคลิปแรกแสดงให้เห็นชายคนหนึ่งในเครื่องแบบทหารยูเครน นอนคว่ำหน้าอยู่บนพื้นโดยถูกมัดมือไพล่หลังและถูกมัดปาก รายล้อมด้วยชายอย่างน้อย 4 คน หนึ่งในนั้นเห็นได้ว่าสวมเครื่องแบบทหารรัสเซีย ต้นแขนเสื้อด้านซ้ายติดแถบเครื่องหมาย Z ซึ่งเป็นสัญลักษณ์ยานพาหนะของกองทัพรัสเซียและสัญลักษณ์ที่ใช้ในการโฆษณาชวนเชื่อของรัสเซีย

คลิปวิดีโอคลิปที่สองแสดงให้เห็นชายในเครื่องแบบทหารรัสเซียซึ่งสวมหมวกปีกกว้างสีดำประดับด้วยพู่และเปลือกหอยเล็ก ๆ สีขาว สร้อยข้อมือสีดำ และถุงมือผ่าตัดสีฟ้า เดินเข้าไปกระทืบศีรษะชายที่นอนคว่ำอยู่ (ซึ่งถูกผู้ร่วมก่อเหตุเหยียบขาตรึงไว้กับพื้น) แล้วก้มลงตัดอวัยวะเพศของชายคนนั้นด้วยมีดคัตเตอร์พร้อมทั้งตะโกนเหยียดหยามเป็นภาษารัสเซียไปด้วย จากนั้นชายสวมหมวกปีกกว้างก็ชูอวัยวะเพศที่ตนตัดออกให้กล้องเห็น

ในคลิปวิดีโอคลิปที่สาม ดูเหมือนว่าชายที่ถูกทรมานได้ถูกยิงที่ศีรษะ ร่างของเขาถูกลากออกไปด้วยเชือกที่มัดไว้ที่ขา

การสืบสวน
---------

ใบหน้าของผู้ก่อเหตุหลักไม่ปรากฏให้เห็นในวิดีโอการทรมาน แต่ทีมสืบสวนของเบลลิงแคตและดิอินไซเดอร์ก็หาทางระบุอัตลักษณ์ของเขาจากการวิเคราะห์เสื้อผ้า เครื่องประดับ และรายละเอียดต่าง ๆ

ชายที่ทรมานและสังหารเชลยศึกถูกระบุตัวตนได้ในวิดีโออื่น ๆ จากหมวกปีกกว้างและสร้อยข้อมือที่เขาสวมใส่ บุคคลที่สวมเครื่องประดับแบบเดียวกันนี้ถูกบันทึกภาพร่วมกับนักรบคนอื่น ๆ ของหน่วยอัคมัตในวิดีโอที่เผยแพร่ทางช่องยูทูบที่นิยมรัสเซียในช่วงปลายเดือนมิถุนายน พ.ศ. 2565 วิดีโอเหล่านั้นถ่ายทำบริเวณโรงงานเคมี "อาซอต" ในเมืองเซียเวียรอดอแนตสก์ซึ่งถูกรัสเซียยึดครองเมื่อวันที่ 25 มิถุนายน นอกจากนักรบของหน่วยเดียวกันแล้ว ในวิดีโอเหล่านั้นยังปรากฏรถยนต์สีขาวคันหนึ่งที่พ่นสเปรย์ด้านข้างเป็นเครื่องหมาย Z ด้วย รถยนต์คันเดียวกันนี้ปรากฏให้เห็นเช่นกันในวิดีโอการทรมาน

เว็บไซต์ค้นหาบุคคลทางสื่อสังคมโดยใช้เทคโนโลยีการรู้จำใบหน้าช่วยให้ทีมสืบสวนของเบลลิงแคตและดิอินไซเดอร์พบชื่อและช่องทางติดต่อชายสวมหมวกปีกกว้างผู้ต้องสงสัยว่าก่อเหตุทรมานในที่สุด ปรากฏว่าเขาคือ โอชูร์-ซูเก มองกุช ชาวตูวาที่เกิดใน พ.ศ. 2536 หนึ่งในภาพที่ทีมสืบสวนพบเพิ่มเติมคือภาพที่มองกุชถ่ายร่วมกับสมาชิกคนอื่น ๆ ของหน่วยอัคมัต

ตามรายงานของเบลลิงแคตและดิอินไซเดอร์ มองกุชยอมรับกับผู้สื่อข่าวว่าเขาคือชายสวมหมวกปีกกว้างในวิดีโอที่ถ่ายทำบริเวณโรงงานอาซอต แต่ปฏิเสธว่าเป็นคนเดียวกันกับชายสวมหมวกปีกกว้างในวิดีโอการทรมาน มองกุชเล่าว่าก่อนหน้านี้หน่วยความมั่นคงกลางของรัสเซียได้เรียกเขาไปสอบปากคำเช่นกัน แต่สุดท้ายก็ปล่อยเขาไปโดยอธิบายกับเขาว่าบุคคลทั้งหมดในวิดีโอการทรมานเป็นทหารยูเครนที่ทำร้ายกันเอง อย่างไรก็ตาม มองกุชก็ไม่ได้ให้คำอธิบายแก่ผู้สื่อข่าวว่าเหตุใดเขากับชายในวิดีโอการทรมานจึงสวมหมวก สร้อยข้อมือ และเครื่องแบบที่มีรายละเอียดคล้ายกันมาก นอกจากนี้ มองกุชยังอ้างว่าเขาไม่เคยเห็นและหน่วยอัคมัตก็ไม่เคยใช้รถสีขาวที่ปรากฏในวิดีโอการทรมาน ทั้งที่ตัวเขาเองก็ยืนอยู่ข้างรถคันเดียวกันนั้นในวิดีโอโรงงานอาซอต อนึ่ง ผู้เชี่ยวชาญของเบลลิงแคตได้ตรวจสอบวิดีโอการทรมานแล้วไม่พบว่ามีร่องรอยการตัดต่อหรือดัดแปลงใด ๆ

แม้ว่าคำให้การส่วนใหญ่ของมองกุชจะไม่สอดคล้องกับหลักฐานที่ปรากฏ แต่เขาก็ให้เบาะแสสำคัญที่ช่วยยืนยันตำแหน่งของสถานที่ก่อเหตุทรมาน มองกุชบอกผู้สื่อข่าวว่า ตามที่หน่วยความมั่นคงกลางได้เคยบอกเขานั้น วิดีโอการทรมานถ่ายทำขึ้นที่สถานรักษาและป้องกันโรค "ปรือวิลเลีย" ในเมืองปรือวิลเลียซึ่งถูกรัสเซียยึดครองในช่วงต้นเดือนกรกฎาคม เมื่อทีมสืบสวนของเบลลิงแคตเปรียบเทียบภาพสถานที่ในวิดีโอการทรมานกับภาพถ่ายอื่น ๆ ของสถานพยาบาลดังกล่าวแล้วก็สามารถระบุยืนยันได้ว่าเป็นสถานที่เดียวกัน

ปฏิกิริยา
---------

เมื่อวันที่ 29 กรกฎาคม ดมือตรอ ลูบีแนตส์ ผู้ตรวจการแผ่นดินของยูเครน กล่าวว่าเขาได้ยื่นคำร้องต่อสำนักงานอัยการสูงสุดยูเครนเพื่อขอให้ตรวจสอบและพิสูจน์ยืนยันการก่ออาชญากรรมสงครามซึ่งเป็นการละเมิดอนุสัญญาเจนีวา และกล่าวว่าพวกเขาจะออกแถลงการณ์ขอให้คณะกรรมาธิการต่อต้านการทรมานแห่งสหประชาชาติและคณะกรรมาธิการป้องกันการทรมานแห่งสภายุโรปเดินทางไปยังรัสเซียและดินแดนของยูเครนที่ถูกรัสเซียยึดครองเพื่อตรวจสอบข้อเท็จจริงอย่างเร่งด่วน

ในวันเดียวกัน ฌูแซ็ป บูร์เร็ลย์ ผู้แทนระดับสูงของสหภาพยุโรปด้านการต่างประเทศและนโยบายความมั่นคง ออกแถลงการณ์โดยนิยามเนื้อหาของวิดีโอการทรมานว่า "น่าตกใจอย่างยิ่ง" และเป็น "ความโหดร้ายเลวทราม" ส่วนมารี สตรัดเดอส์ ผู้อำนวยการแอมเนสตี้ อินเตอร์เนชั่นแนล ประจำยุโรปตะวันออกและเอเชียกลาง กล่าวว่า "การโจมตีที่สะเทือนขวัญนี้เป็นอีกตัวอย่างหนึ่งที่ชัดเจนว่ากองกำลังรัสเซียขาดการคำนึงถึงชีวิตและศักดิ์ศรีของมนุษย์ในยูเครนโดยสิ้นเชิง"

ในตอนแรกที่วิดีโอการทรมานเชลยศึกถูกเผยแพร่ออกมาทางช่องเทเลแกรมที่นิยมรัสเซียนั้น ผู้ดูแลช่องและผู้ติดตามช่องหลายคนแสดงอาการยินดีและสาแก่ใจกับสิ่งที่เกิดขึ้นในวิดีโอ จนกระทั่งหลายชั่วโมงถัดมา จู่ ๆ พวกเขาก็พากันปฏิเสธว่าไม่มีส่วนเกี่ยวข้องหรือรู้เห็นกับวิดีโอเหล่านี้โดยอ้างว่า "น่าจะเป็นวิดีโอจัดฉาก" ที่สายลับยูเครนนำมาปล่อยในช่องที่นิยมรัสเซียเพื่อทำลายชื่อเสียงของกองทัพรัสเซีย

อ้างอิง
-------

1. 1 2 3 4 5 6 7 8 9 10  "Tracking the Faceless Killers who Mutilated and Executed a Ukrainian POW". *Bellingcat*. 5 August 2022. เก็บจากแหล่งเดิมเมื่อ 2022-08-05.
2. 1 2 3 4 5 6 7  "Дело в шляпе. Cадистом, истязавшим украинского военнопленного, оказался наемник из батальона 'Ахмат' Очур-Суге Монгуш". *The Insider* (ภาษารัสเซีย). 2022-08-05. เก็บจากแหล่งเดิมเมื่อ 2022-08-12. สืบค้นเมื่อ 2022-08-13.
3. 1 2 3  Weiss, Michael; Cavanagh, Niamh (July 28, 2022). "Horrifying footage appears to show Russian captors castrating a Ukrainian prisoner of war". *Yahoo! News*. เก็บจากแหล่งเดิมเมื่อ July 28, 2022. สืบค้นเมื่อ July 29, 2022.
4. 1 2 3 4  Tim, Lister; Gul, Tuysuz; Nechyporenko, Kostan (30 July 2022). "'Appalling' videos alleged to show Russian soldiers castrating a Ukrainian soldier". *CNN*. สืบค้นเมื่อ 6 August 2022.
5. ↑  Bulavin, Denis (July 29, 2022). "The Russians shared a video of the torture of a military man in Ukrainian uniform. The prosecutor's office started proceedings". *Hromadske* (ภาษายูเครน). เก็บจากแหล่งเดิมเมื่อ July 29, 2022. สืบค้นเมื่อ July 29, 2022.
6. ↑  "Video with the torture of a Ukrainian prisoner of war - proceedings have been initiated". *Office of the Prosecutor General of Ukraine* (ภาษายูเครน). July 29, 2022. เก็บจากแหล่งเดิมเมื่อ July 29, 2022. สืบค้นเมื่อ July 29, 2022.
7. ↑  Harding, Luke (6 August 2022). "Footage appears to show fresh atrocity against Ukrainian PoW". Ukraine. *The Guardian*. เก็บจากแหล่งเดิมเมื่อ 18 August 2022. สืบค้นเมื่อ 17 August 2022.
8. ↑  "Ukraine Calls For Investigation After Video Purportedly Shows Russian Troops Torturing, Killing POW". RFE/RL. 29 July 2022.
9. ↑  "Ukraine: Statement by the High Representative Josep Borrell on the latest Russian atrocities". *The Diplomatic Service of the European Union*. 29 July 2022. สืบค้นเมื่อ 27 January 2023. Evidence in form of appalling video footage has been widely shared on pro-Kremlin social networks today, in which Russian soldiers commit a heinous atrocity against a Ukrainian prisoner of war.
10. ↑  "Ukraine: Russian soldiers filmed viciously attacking Ukrainian POW must face justice". *Amnesty International*. 29 July 2022. สืบค้นเมื่อ 27 January 2023.